বিতর্কের অন্য নাম কামরান আকমল। বিতর্কই নিত্যসঙ্গী পাকিস্তানি তারকা ক্রিকেটারের। সোশ্যাল মিডিয়ায় ট্রোলড হন নিয়মিত। বর্তমানে জাতীয় দলের বাইরেও রয়েছেন তিনি। সেই কামরান আকমলই এবার ফের শিরোনামে। ভুল ইংরেজি লেখার কারণে।
সম্প্রতি আকমলের সঙ্গে ‘দেখা’ হয়ে গিয়েছিল মাহিরা খানের। পাকিস্তানের এই সুন্দরী বলিউডে আত্মপ্রকাশ করেন শাহরুখ খানের ‘রইস’ ছবিতে। যাই হোক, বলিউড ‘ফেরত’ মাহিরাকে সামনে পেয়ে সুযোগের সদ্ব্যবহার করতে ছাড়েননি আকমল। সঙ্গে সঙ্গেই সেলফি তুলে সোশ্যাল মিডিয়ায় পোস্ট করে দেন তারকা পাক ক্রিকেটার। সেই টুইটের ক্যাপশনেই তিনি লেখেন, ‘‘আমার অন্যতম প্রিয় অভিনেত্রী মাহিরা খান। ওনাকে পেশওয়ার জালমি পরিবারে স্বাগত।’’
 

i welcome @TheMahiraKhan to @PeshawarZalmi family one of my fav actor..pleased to meet her.such a nice,sweet& humbled lady she is#supportZalmi #YellowStorm pic.twitter.com/iVNTHVXbLD
— Kamran Akmal (@KamiAkmal23) February 13, 2018

সমস্যার সূত্রপাত এখানেই। মাহিরা খানকে ‘অ্যাকট্রেস’ বলেই ফাঁপরে পড়েছেন কামরান। বর্তমানে লিঙ্গ বৈষম্য মিটিয়ে দেওয়ার উদ্দেশেই পুরুষ হোক বা মহিলা— আধুনিক ইংরেজিতে প্রত্যেককেই ‘অ্যাক্টর’ বলা হয়ে থাকে। এটাই সম্ভবত জানতেন না কামরান। তাই টুইটারে তাঁর ছবির নীচেই ট্রোলিং শুরু হয়ে যায়।
আদনান শিনওয়ারি নামের এক টুইটার ইউজার বলেন, ‘‘অ্যাক্টর না অ্যাকট্রেস! কেন এশিয়ান লোকেরা ইংরেজি ভাষা নিয়ে এত অবসেসড, আমার মতোই। যদি আপনি নিশ্চিত না হন, তাহলে লোকেরা আপনার ব্যকরণগত ভুল নিয়ে ট্রোল করা শুরু করবে। সেলিব্রিটি হলে ডাবল-চেক করে তবেই লেখা উচিত। আর ক্রিকেটার হলে ফিটনেস ও অন্যান্য ক্রিকেটীয় কর্মকাণ্ডেই ফোকাস করা উচিত।’’
২০১৭ সালে পেশোয়ার জালমি পিএসএল-এ চ্যাম্পিয়ন হয়েছিল। জাভেদ আফ্রিদি-র মালিকানাধীন ফ্র্যাঞ্চাইজির ব্র্যান্ড অ্যাম্বাসাডর হয়েছেন মাহিরা খান।

Actor or actress ?why we Asian people so impressed from English including me 😜 if you r not sure or know people will just look my grammatical mistake as a celebrity then double check before tweet but as a cricketer you need a bit but more focus on fitness and cricket activities
— Adnan Shinwari (@ShinwariAdnan) February 14, 2018